עיתונאים נרצחים בצורות שונות ומשונות, או נחטפים, את העיתונים שלהם מספידים, בטייוואן עושים מהם נעליים, ועוד חדשות תקשורת מהרשת העולמית
 לפחות 88 עיתונאים נהרגו השנה בעת מילוי תפקידם. המדינה המסוכנת ביותר לסיקור, באופן לא מפתיע לאור אירועי החודש האחרון, היא הפיליפינים. הרשימה המלאה כאן.  יום לאחר שזכתה בנצחון משפטי חשוב שהיה מאפשר לה להשיב את הבעלות על ערוץ טלוויזיה שהקימה, אולגה קוטובסקייה, עיתונאית ויזמית רוסייה, נפלה אל מותה מהקומה ה-14 של בניין. עמיתיה טוענים שנרצחה, ובעלה מוסר כי יימצא מת על פסי הרכבת, שלא יאמינו כשהמשטרה תטען שהתאבד.  ה"ניו יורקר" מדווח מנשף ההתרמה השנתי של ה-Committee to Protect Journalists, ומפנה, על הדרך, זרקור לפעילות החשובה והראויה להערצה של הארגון.  ואם כבר עיתונאים בסיכון, אמנדה לינדהאוט הקנדית היא עיתונאית ללא הכשרה שבילתה לאחרונה 15 חודשים בשבי בקמבודיה. עם שחרורה (תמורת 600 אלף דולר), המומחים שואלים: האם היא הסתבכה משום שלא למדה בבית ספר לעיתונאות? התשובה, בקצרה, היא לא.  גוגל מצאה לנכון להסביר לעולם מדוע אחת התמונות הראשונות שקופצות על מסך המחשב כשעושים חיפוש אימאזים לגברת הראשונה, מישל אובמה, היא קריקטורה גזענית שלה.  ואם כבר גזענות, הקריקטורה הפוגענית שכוונה נגד הנשיא אובמה ושהופיעה בין עמודי ה"ניו יורק פוסט" כבר הביאה לתביעה משפטית אחת מצד עורכת שפוטרה מהעיתון. השבוע התקבלה התביעה השניה.  עיתונאי מה"ניוז אוף דה וורלד", שהושפל על ידי העורך שלו, ופוטר שלא כחוק, זכה בפיצויים על סך 800 אלף ליש"ט. יש דבר כזה יותר מדי צדק?  היובש בשוק העבודה מכריח רבים מאיתנו לעבוד בעבור פרוטות. אחדים מאיתנו אף מסכימים לעבוד תמורת פחות מפרוטות. בחינם, נניח. תכתובת המיילים הבאה מביאה מקרה מרתק וממש מצחיק בו מעצב גרפי שהתבקש לתרום מניסיונו ומזמנו למיזם אינטרנטי ללא תמורה כספית, החליט ללמד לקח את המעסיק החצוף שפנה אליו. אולי תשאבו ממנו מעט השראה.  הכירו נא את קולין לין - מעצבת אופנה טייוואנית שאוגרת בביתה כמויות רציניות של עיתונים ישנים, ואז עושה מהם נעליים שנמכרות בכמה מאות דולר. הולך לה לא רע בכלל. עובדה, אפילו אתם שמעתם עליה.  דייוויד קאר מה"ניו יורק טיימס" מספיד את המדיה הישנה (וחוגג את החדשה).  ה"וושינגטון פוסט" סוגר את המשרדים שלו בניו יורק, שיקגו ואל.איי. גם כך לא קורה שם שום דבר חשוב.  למרות הכחשות נמרצות מצד כל הנוגעים בדבר, אין אלא להסיק שהתצלום המהמם של דמי מור שמופיע על השער של הגיליון האחרון של המגזין "W" מכיל עשרים אחוזים מדמי מור, ושמונים אחוזים מדוגמנית אחרת שהתברכה בגזרה מעוררת קנאה, ושהודבקה על השער בחוסר כישרון בעזרת פוטושופ.  אחרי ה-Milf וה-Gilf, המגזין "Details" מציג לציבור קוראיו את ה-Jilf. ה-J זה בשביל Jewish. כבוד.  מילת השנה לשנת 2009, על פי ממצאיו של ה"Global Language Monitor", היא טוויטר. במקום השני: אובמה. הידיעה הזו מצאה דרכה ללא מעט כלי תקשורת. מדובר, לפי הבלוג "דגש קל", במתיחה פרסומית.  הסופר קורמק מקארתי ("לא ארץ לזקנים", "הדרך") החליט למכור את מכונת הכתיבה הנאמנה שלו (עליה כתב את כל ספריו, סיפוריו ומאמריו מאז שנות השישים המוקדמות) ולהשתדרג. למכונת כתיבה חדשה.